Den 23. oktober 2018 omkring klokken 15 blev en 44-årig kvinde udsat for et røveriforsøg på stisystemet bag ved børnehaven, Beatesmindevej 175 i Gug. Politiet søger vidner til episoden. Offeret for røveriforsøget var i færd med at forlade børnehaven via stistystemet. Hun var i følgeskab med en 6-årig dreng, og hun holdt sin mobiltelefon i hånden. En ukendt kvinde kom cyklende og forsøgte at frarøve den 44-årige sin telefon. Den forurettede forsøgte at afværge overfaldet og holde fast i sin mobiltelefon. Den ukendte gerningskvinde med cyklen beskrives som følger: • Kvinde med mellemøstligt udseende • 45-50 år • ca. 170 cm høj • spinkel af bygning • med gråt kruset hår opsat i en lille hestehale • havde buskede øjenbryn • iført sort arbejdsjakke af mærket Sebago, hvilket var skrevet på brystet af jakken • iført sorte joggingbukser og sorte træsko uden hælkap • bar et gråt tørklæde på hovedet • cyklende på en hvid damecykel med sort cykelkurv foran Politikommissær Martin Rolighed fra Nordjyllands Politi opfordrer borgere, der har set eller hørt noget til overfaldet, til at kontakte politiet. - Vi vil meget gerne i kontakt med vidner. Den forurettede kvinde så under overfaldet en mand på 60-65 år, som gik tur med en lille hvid hund i nærheden. Ham er vi meget interesserede i at høre fra. Der kan også være andre, som har set eller hørt noget, for eksempel i forbindelse med afhentning af børn i børnehaven, siger politikommissær Martin Rolighed. Borgere med oplysninger i sagen bedes ringe til Nordjyllands Politi på telefon 114.

Opsummering:
Nordjyllands Politi søger vidner til et røveriforsøg begået i Gug.